**Fratele răzneţ**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aoleo, frate răzneţ!

Ce ne treci ca un drumeţ

Şi nu vii să ne mai vezi?

Ori ne ştii morţi între vii

Pe la noi de nu mai vii?

Ori ceva te am amărât

Într-atât de ne-ai urât?

Ce ţi-am făcut să ne uiţi,

La noi să nu te mai uiţi,

Ce te-a tras să te răzneşti

Şi să nu ne mai iubeşti?

Vină, vin’ încai acum,

Te mai abate din drum,

Că de când mi te-ai răznit

Şi la noi n-ai mai venit,

Potecile îţi privesc,

Urmele ţi le jelesc,

Că pe unde tu călcai

Când veneai şi când plecai

Eu mereu le măturam

Şi cu flori le presăram,

Iar acum, de când nu vii,

Au crescut tot bălării,

Că de când ne-ai părăsit,

Cărările au înverzit,

Sufletu-mi s-a amărât,

Faţa mi s-a veştejit,

Soarele s-a înnegrit.